2 292 km² (884,9 vk m)
Durban (Zoeloe: eThekwini, [ˈɛːʔtʰɛˌkwinĭ], afgelei van itheku, letterlik: "baai/lagoon"; vroeër Port Natal) is 'n hawestad in KwaZulu-Natal, Suid-Afrika, langs die Indiese Oseaan met ongeveer 4 miljoen inwoners uit 'n diverse groep kulture. Dit is 'n gewilde vakansiebestemming weens goeie weer en die warm Agulhasstroom. Suid-Afrika se besigste hawe, Durban-hawe, is by Durban wat een van die wêreld se diepste natuurlike hawens is. Durban behels ook Suid-Afrika se derde besigste lughawe, die Koning Shaka Internasionale Lughawe, ná die O.R. Tambo Internasionale Lughawe in Johannesburg en die Kaapstad Internasionale Lughawe.
Die eThekwini Metropolitaanse Munisipaliteit is een van Suid-Afrika se ag metropolitaanse munisipaliteite en volgens die sensus van 2011 die derde grootste metropolitaanse munisipaliteit van Suid-Afrika ná die Stad Johannesburg Metropolitaanse Munisipaliteit en die Stad Kaapstad Metropolitaanse Munisipaliteit. Durban is een van Afrika se grootste stede aan die Indiese Oseaan en Suid-Afrika se tweede besigste vervaardigingssentrum ná Johannesburg.
6.1 Joodse gemeenskap
Durban se stadsgebied streek langs die oostelike Suid-Afrikaanse kus tussen die Drakensberge in die ooste en die Indiese Oseaan in die weste. Net noord van Durban se hawe mond die Umgenirivier in die Indiese Oseaan uit. Die stad Durban beslaan 'n oppervlakte van 225,91 km², terwyl die metropolitaanse gebied van eThekwini 'n oppervlakte van 2 292 km² beslaan. Durban vorm die geografiese en politiese sentrum van die eThekwini Metropolitaanse Munisipaliteit.
Durban is bekend vir sy gematigde, sonnige winterklimaat. Die stad het 'n oorvloed plantegroei en 'n subtropiese klimaat met sonskyn vir ten minste 320 dae per jaar. Gedurende die wintermaande van Junie, Julie en Augustus bly temperature tussen 16 °C en 25 °C en in die somer kan temperature 32 °C bereik met relatief hoë humiditeit. Durban se klimaat word deur die ewenaarstroom van die Indiese Oseaan voortgebring, die Agulhasstroom, wat 'n bron van warm, helderblou water is wat suidwes deur die Mosambiekkanaal vloei. Seewatertemperature aan die kus vergelyk meer gunstig met dié van die Mediterreense gebied in die somer (gemiddeld 24 °C), maar in die winter val die kwik selde onder 19 °C — Durban is sodoende 10 °C warmer as die Mediterreense gebied in dieselfde seisoen.
Bron: World Meteorological Organization NOAA
Indiese werkers bereik Suid-Afrika
Stigterslede van die Natalse Indiër Kongres; Mahatma Gandhi in die agterste ry, vierde van links.
Die eerste spoere van menslike aktiwiteit is rotstekeninge in die nabye Drakensberge en sowat 100 000 jaar oud. Hulle was vermoedelik jager-versamelaars en is deur Bantoevolke wat ná die suide migreer het, verdryf. Andersins is min oor die tydperk voor die aankoms van Europese koloniste bekend. Die gebied is voor die aankoms van die Europeërs deur Nguni beheer.
Durban se natuurlike hawe, wat deur die Zoeloes Thekwini ("Strandmeer") genoem word, is op 25 Desember 1497 deur die Portugese seevaarder Vasco da Gama besoek. Hy noem die plek Rio de Natal of "Kersfeesrivier". Later is die naam gewysig na Port Natal, Portugees vir Kersfees. In 1685 het die Engelse Good Hope die stad besoek, maar op 'n sandbank gestrand.
Port Natal bly drie eeue lank 'n toevlugsoord vir skipbreukeling-seemans, slawe- en ander handelaars. In 1822 het die Salisbury die sandbanke by Durban suksesvol deurkruis en by die Salisbury-eiland vasgemaak. Kaptein James King en Luitenant Francis George Farewell, albei eertydse offisiere van die Britse Vloot tydens die Napoleontiese Oorloë, was met handel tussen die Kaap en die Delagoabaai besig. Hulle het die Zoeloekoning Shaka oortuig om 'n handelstasie vir ivoor en pelse te laat stig. Die eerste blywende nedersetting is in 1823 deur Britse setlaars gestig. Die stad groei vinnig en is in 1835 ter ere van die destydse goewerneur van die Kaapkolonie, sir Benjamin D'Urban, genoem.
Tydens die Groot Trek het in 1837 Piet Retief Durban bereik. In 1839 het die Voortrekkers die Natalia Republiek met die hoofstad in Pietermaritzburg, 80 km noordwes van Durban, gestig. Piet Retief en sy delegasie wou met die Zoeloekoning Dingaan oor grond verhandel, maar die koning het hulle laat vermoor. Dingane het sy halfbroer Shaka as koning opgevolg, maar was in teenstelling met hom egter vyandelik tenoor blankes gesind. Die moord op Piet Retief het tot spanning tussen Boere en Zoeloes gelei en in die Slag van Bloedrivier op 16 Desember 1838 geëindig, wat deur die Boeremagte gewen is. Aansluitend het die Boere die beheer oor Durban en die omliggende gebied oorgeneem.
Op 23 Mei 1842 het die Britte die Boere tydens die Beleg van Congella verslaan en die stad, destyds met 'n bevolking van sowat 1 200, oorgeneem. In 1843 het Natal 'n Britse kolonie geword en talle Britte het in Durban gevestig. Durban is met die Suid-Afrikaanse spoornetwerk verbind en die hawe is uitgebrei. Suikerrietplantasies is aangelê en suikerriet het die belangrikste uitvoer geword. Tot die opening van die Suezkanaal in 1869 was Durban die laaste Britse hawe in Afrika voor Brits-Indië en het dus as "laaste port van die Britse Ryk" bekend gestaan.
Vanaf 28 November tot 9 Desember 2011 het in Durban die 17de Verenigde Nasies se Klimaatberaad plaasgevind.
Tussen 26 en 27 Maart 2013 het Durban die vyfde BRICS-spitsberaad gehuisves.
Durban het 'n ryk kultuur met 'n gemengde inheemse Suid-Afrikaanse en Indiese invloed. Die stad staan bekend vir sy Indiese kookkuns mel al die speserye gemeng met tradisionele Zoeloe-kookkuns. 'n Voorbeeld vir Indiese kookkuns in Durban is Bunny chow.
Aangesien Durban hoofsaaklik 'n Engelssprekende streek is, is daar talle wit rockgroepe wat invloed vanuit die Verenigde State en Europa trek, nes vele ander groepe in die res van die land. Urban Creep was baanbrekers in die invoer van die sogenaamde "Durban-gevoel" in hul musiek. In die afgelope jare het rockgroepe hul musiek professioneel begin produseer, wat tot die voortbrag van vele ateljeevervaardigde gehaltealbums gelei het.
Die kusligging en die natuurlike hawe gee Durban 'n voordeel bo ander metropolitaanse gebiede in Suid-Afrika. Durban is die belangrikste nedersetting in die ethekwini Metropolitaanse Munisipaliteit, die ekonomiese spilpunt van KwaZulu-Natal. Die stad is 'n soort mengsel van 'n handels- en nywerheidsstad, en die tweede belangrikste ekonomiese sentrum van dié land net ná Gauteng. Durban se ekonomie behels veral nywerheide, handel, logistiek, finansiële en regeringsinstellings asook toerisme. Naas die produseerende bedryf is veral landbou met vee soos skape en beeste belangrik. Die stad se lang strande, warm klimaat en tradisionele Zoeloe-Riksjas is veral by toeriste gewild.
Die Koning Shaka Internasionale Lughawe
Durban se houerterminaal
Die hoofartikel vir hierdie afdeling is: Koning Shaka Internasionale Lughawe.
Die Koning Shaka Internasionale Lughawe bedien Durban en is in die voorstad La Mercy geleë, sowat 35 km noord van die binnestad. Dié lughawe is op 1 Mei 2010, net voor die FIFA Sokker-Wêreldbekertoernooi in 2010, geopen en het die Durban Internasionale Lughawe vervang. Dit maak deel uit van die "Goue Driehoek" van Suid-Afrika, saam met die Kaapstad Internasionale Lughawe en die O.R. Tambo Internasionale Lughawe in Johannesburg. Dit is die negende besigste lughawe in Afrika en die derde besigste in Suid-Afrika, volgens data in 2016.
Daarbenewens is die Virginia Lughawe en die Lugmagbasis Durban in die Durbanse gebied geleë.
Die Durban-hawe is die grootste en besigste hawe in Afrika en is aan groot internasionale skeepsroetes geleë. Durban is een van min natuurhawens tussen die tradisionelle mededingers van Maputo en Port Elizabeth. Dit is Suid-Afrika se grootste houerhawe en huisves die vierde grootste houerterminaal in die Suidelike Halfrond. Durban se seehawe bedien Suid-Afrika tot by Gauteng asook Lesotho. Sedert die einde van die Mosambiekse Burgeroorlog het veral Maputo se hawe 'n sterk mededinger vir Durban geword.
Die Durban-hawe huisves ook die Vlootbasis Durban van die Suid-Afrikaanse Vloot. In 2007 het adjunkadmiraal Refiloe Mudimu die verskuiwing van die vlootbasis aangekondig, reeds in 1994 is met die vermindering van gewapende magte begin. In 2013 is hierdie militêre installasies egter heropen, nadat Suid-Afrika sy deelname by die bestryding van seerowery langs Mosambiek se kus aangekondig het. Dit is reeds in 2012 deur die destydse Minister van Verdediging en Militêre Veterane, Lindiwe Sisulu, aangekondig.
MSC Cruises hanteer die MSC Sinfonia van November tot April elke jaar in Durban. Vanaf die Suider-Afrikaanse kruisseisoen 2018/2019 sal die Durban-hawe die veel groter en nuwer MSC Musica hanteer. Baie ander kruisskepe gaan elke jaar deur Durban, insluitende sommige van die wêreld se grootste, soos die RMS Queen Mary 2.
Durban is 'n etnies gemengde stad met kulturele rykdom van gemengde godsdienste en tradisies. Zoeloes vorm die grootste etniese groep. Durban huisves 'n groot getal Anglo-Afrikane en die meeste Indiërs in 'n enkele stad buite Indië. Indiërs het 'n groot invloed op die Durbanse kookkuns, kultuur en godsdiens.
Volgens die sensus van 2011 het Durban 'n bevolking van 595 061, van wie 15,3 persent blankes, 51,1 persent swartes, 8,6 persent bruines en 24 persent Asiërs was.
Engels is die belangrikste huistaal in die stad wat deur 49,8 persent van sy bewoners gebesig word. Die ander groot huistaal is Zoeloe (33,1 persent).
2001 536 644 55 036 197 907 136 956 146 745 —
2011 595 061 51 130 304 188 91 212 143 000 5 531
Wat munisipale regering betref, is uitsonderlike diens gelewer Felix. C. Hollander (1876–1955), wat Durban se burgemeester was van 1910–’13, lid van die Natalse provinsiale uitvoerende komitee (1914–’23 en 1926–’39), senator van 1939–’48 en hoof van die plaaslike Joodse gemeenskap. Charles Phineas Robinson (oorlede 1938) was lid van die Natalse wetgewer en later van die Unie-parlement. Sy seun Albert was ook ’n parlementslid en was later hoë kommissaris in Londen van die Sentraal-Afrikaanse Federasie. Nog vooraanstaande Joodse Durbaniete was Philip Wartski (1853–1948) and Solomon Moshal (1894–1986).
Durban is minder beïnvloed deur immigrasie uit Oos-Europa as ander Suid-Afrikaanse gemeenskappe, maar terselfdertyd het die plaaslike Jode ’n aktiewe gemeenskapslewe. Daar was in 2004 drie Ortodokse en een Hervormde sinagoge, asook die gebruiklike gemeenskaps- en welsynsorganisasies. Die afname in die Joodse bevolking het in 1997 tot die sluiting van die stad se Joodse skool, Carmel College, gelei. In sy plek is die Akiva College in Umhlanga geopen wat onderrig bied aan leerders van gr. 1 tot gr. 12.
Durban se Joodse Klub, die enigste instelling van sy soort in Suid-Afrika, het ’n belangrike rol gespeel in die gemeenskap se ontwikkeling. Die Raad vir KwaZulu-Natal se Jodedom is ’n koördinerende liggaam wat ook optree as provinsiale kantoor van die Suid-Afrikaanse Joodse Raad van Afgevaardigdes. Sionistiese aktiwiteite staan onder leiding van die KwaZulu-Natalse Sionistiese Raad. In 2004 het Durban se Joodse sowat 2 750 getel.
Durban huisves die Universiteit van KwaZulu-Natal (UKZN), wat in 2004 uit die saamsmelting van KwaZulu-Natal se twee grootste onderwysinstellings, die Universiteit van Natal en die Universiteit van Durban-Westville ontstaan het. Daarbenewens beskik Durban oor die Durban Universiteit van Technologie.
Twee van Durban se sokkerspanne ding in die Premier Sokkerliga mee: AmaZulu FC en Golden Arrows. Die AmaZulu FC speel hul tuiswedstryde oorwegend in die Moses Mabhidastadion, terwyl die tuiswedstryde van die Golden Arrows in die Koning Zwelithini Stadion beslis word.
Durban bied jaarliks verskeie uithouvermoë-wedstryde soos die Comrades-maraton (tussen Pietermaritzburg en Durban) en die Dusi-kanowedvaart (tussen Pietermaritzburg en Durban op die Msunduzi-rivier) aan.
Durban was een van die gasheerstede vir die Rugbywêreldbeker 1995 en vyf rugbywedstryde is in die Kings Park-stadion gehou, waarvan drie groepwedstryde, een kwarteindstryd en een halfeindstryd. Tydens die Krieketwêreldbeker 2003 is vyf krieketwedstryde in die Kingsmead-stadion aangebied, waarvan twee groepwedstryde, een Super Ses-wedstryd en een halfeindstryd. Tydens die FIFA Sokker-Wêreldbekertoernooi in 2010 is in Durban se Moses Mabhidastadion ses groepwedstryde, een agteindstryd, een kwarteindstryd en een halfeindstryd beslis.
In September 2015 is Durban as gasheerstad vir die XXIIste Statebondspele aangewys, maar moes in Maart 2017 weens die gebreek aan finansiële middels die rol as gasheer verwerp. Aansluitend is Birmingham, Engeland, as nuwe gasheerstad aangewys.
Bremen, Vrye Hansestad Bremen, Duitsland
Chicago, Illinois, Verenigde State
Kaohsiung, Republiek China
Guangzhou, Volksrepubliek China
Leeds, Verenigde Koninkryk
Le Port, Réunion, Frankryk
New Orleans, Louisiana, Verenigde State
↑ (en) Evans, Owain. "Chronological Order of Town Establishment in South Africa". Besoek op 17 Mei 2018.
↑ (en) "World Weather Information Service – Durban". World Meteorological Organization. Besoek op 8 April 2014.
↑ (en) "Durban/Louis Botha Climate Normals 1961–1990". National Oceanic and Atmospheric Administration. Besoek op 8 April 2014.
↑ (en) Eric A. Walker  (1964). “Chapter I: The discovery”, A History of Southern Africa. London: Longmans.
↑ (en) Black, Richard (11 Desember 2011). "Climate talks end with late deal". BBC. Besoek op 17 Mei 2018.
↑ 10,0 10,1 (en) Rock/Alternative (Webbladsy). durban.gov.za. URL besoek op 11 Desember 2009.
↑ (en) Africa Visual Data on Twitter. "Africa's 10 Busiest Airports in 2016". Besoek op 17 Mei 2018.
↑ (en) "Africa's ports: The bottleneck: New investment alone will not fix Africa's ports. Governments need to deal with pilfering officials, too". The Economist. 19 Maart 2016. Besoek op 17 Mei 2018.
↑ (en) Mukherji, Anahita (23 Junie 2011). "Durban largest 'Indian' city outside India". The Times of India. Besoek op 17 Mei 2018.
↑ (en) Die 2001-sensussyfers soos weergegee deur Adrian Frith. URL besoek op 26 April 2018.
↑ (en) Die 2011-sensussyfers soos weergegee deur Adrian Frith. URL besoek op 26 April 2018.
↑ (en) "Durban hosts 2022 Commonwealth Games". BBC. 2 September 2015. Besoek op 17 Mei 2018.
↑ (en) "Commonwealth Games 2022: Durban 'may drop out as host'". BBC. 28 Februarie 2017. Besoek op 17 Mei 2018.
↑ (en) "Commonwealth Games: Birmingham announced as host of 2022 event". BBC. 21 Desember 2017. Besoek op 17 Mei 2018.
(en) Toerismeïnligting oor Durban op Wikivoyage
(en) Durban Toerismeburo
Ontsluit van "https://af.wikipedia.org/w/index.php?title=Durban&oldid=1671774"
Die bladsy is laas op 24 Mei 2018 om 19:30 bygewerk.